Trygve Ingebretsen

Trygve Ingebretsen (født 6. oktober 1907 i Kristiania, forsvunnet og antatt død 25. juli 1990) var en norsk idrettsutøver. Han konkurrerte for Vålerengens Idrettsforening (VIF) på høyt nivå i fotball, skiidrett og orientering.

Totalt fikk Ingebretsen ca. 60 skipremier på slutten av 1920- og i begynnelsen av 1930-årene, flere av disse var i landsrenn. Han vant også mange løp i orientering, og var på Oslos bylag. Senere var han aktiv i VIF-miljøet som ski-oppmann og medlem av orienteringsutvalget. Ingebretsen ble tildelt Vålerengens Idrettsforenings fortjenstmedalje i 1938.

På VIFs fotballag spilte Ingebretsen som løper (angrepsspiller). Han ble først Oslomester klasse A med VIF i 1927, og deretter fulgte tre nye Oslomesterskap i 1932, 1933 og 1934. Ingebretsen fikk totalt 11 sesonger på fotballbanen for Vålerenga, og hans elegante spillestil gjorde at han fikk tilnavnet «Kremen».

Ingebretsen var demenssyk på sine eldre dager, og forsvant fra Diakonhjemmet sykehus 25. juli 1990. Han ble aldri funnet, men ble erklært død ved dødsformodningsdom året etter.

Trygve Ingebretsen var far til musikeren Trond Ingebretsen, og hans kjente sang «Vålerenga kjerke» er skrevet som en hyllest til faren. Trygve Ingebretsen og VIF-laget på hans tid (med spillere som Henry «Tippen» Johansen og Birger «Tuben» Sørensen) hylles også i Trond Ingebretsen-sangen «Fra Store Stå på Bislett» (1995).

Referanser 

Dødsfall i 1990
Norske fotballspillere
Norske orienteringsløpere
Norske langrennsløpere
Norske kombinertløpere
Fotballspillere for Vålerenga Fotball